Wilhelm Friedemann Bach

Wilhelm Friedemann Bach (22. januar 1710 – 1. juli 1784) bio je njemački kompozitor i izvođač na orguljama.

Najstariji sin Johanna Sebastiana Bacha i njegove prve supruge Marije Barbare Bach, a poznat i kao "Berlinski Bach". Otac mu je napisao Clavier-Büchlein (Klavirska knjižica), koja je bila osnova njegovog muzičkog obrazovanja. Također, od oca je izučavao i (dijelove) Francuskih svita (BWV 812-817), (dvodijelnih) Invencija, (trodijelnih) Simfonija (popularno poznatih kao Invencije), prvi dio djela Dobro uštimani klavir i šest Trio-sonata za orgulje. Wilhelm je bio plodan i istaknuti kompozitor u brojnim muzičkim žanrovima, uključujući simfonije i koncerte, crkvene kantate i druga sakralna muzička djela, fuge, kamerna muzika, sonate za orgulje.

 Biografija 
Njegova muzika uglavnom pripada prelaznom periodu između baroknog iz vremena njegovog oca i novijeg galantnog stila ili rokoko stila. Wilhelm Friedemann Bach je imao prepoznatljivi stil komponiranja uz čestu nepredvidljivost u upotrebi melodije, harmonije i ritma. Bio je poznat po svojim briljantnim improvizacijama na orguljama i smatra se posljednjim velikim njemačkim baroknim orguljašem.

Pored muzičkog obrazovanja, Friedemann je stekao i formalno obrazovanje. J. S. Bach upisao ga je u "Thomasschule". Nakon što ju je završio 1729, postao je student prava na Univerzitetu u Leipzigu da bi kasnije prešao na studije prava i matematike na Univerzitetu u Halleu. Godine 1733. imenovan je orguljašem Crkve svete Sofije u Dresdenu. Godine 1746. postao je orguljaš Liebfrauenkirche u Halleu, gdje je bio duboko nesretan gotovo od samog početka svog mandata. Godine 1753. pokušao je naći drugo radno mjesto, ali su svi pokušaji bili neuspješni. Imao je najmanje dva učenika, Friedricha Wilhelma Rusta i Johanna Samuela Petrija. U junu 1764. napustio je posao u Halleu bez ikakvog osiguranog zaposlenja. Od 1764. do smrti 20 godina kasnije nije imao nikakvu zvaničnu poziciju iako je važio za jednog od najuglednijih orguljaša svog vremena. Vrlo temeljito je savladao lekcije kojim ga je podučavao otac. Njegova sklonost ka slobodi misli prosvjetiteljstva nije mu išla u prilog kod pijetističkih nadređenih u Halleu, a restriktivne okolnosti tog vremena su mu otežavale dalje zapošljavanje.

 Reference 

 Vanjski linkovi 

 Wilhelm Friedemann Bach na allmusic.com 

Kategorija:Rođeni 1710.
Kategorija:Umrli 1784.
Kategorija:Njemački kompozitori
Kategorija:Kompozitori barokne muzike
Kategorija:Klasični kompozitori